Beskerm jou gesin só teen brandwonde - Jou Gesin | Solidariteit WêreldJou Gesin | Solidariteit Wêreld
Tuis › Artikels › Beskerm jou gesin só teen brandwonde
Beskerm jou gesin só teen brandwonde
Brandwonde word hoofsaaklik in en om die huis opgedoen en is dit om hierdie rede noodsaaklik om die nodige voorsorg te tref.
Vir gesondheidsorgverskaffers staan die wintermaande algemeen as brandseisoen bekend aangesien mense wat in dié tyd brandwonde aansienlik toeneem. Dit is natuurlik die gevolg van die koue en mense wat toestelle gebruik om warm te probeer bly.
Volgens Russel Meiring, woordvoerder van ER24, kan brandwonde baie ernstig wees vir kinders sowel as volwassenes. “Kinders is egter meer geneig om ernstige brandwonde op te doen aangesien hulle makliker ʼn ongeluk veroorsaak en nie noodwendig al die veiligheidsaspekte verstaan nie.”
Die kombuis is een van die areas waar die meeste brandwonde opgedoen word. “Dit gebeur maklik dat kinders ʼn pot vol kokende water van die stoof af trek of aan die warm elemente van die stoof raak. Verwarmers hou ook ʼn risiko in, terwyl ʼn bad vol warm water ook erge brandwonde kan veroorsaak.”
Volgens Meiring moet kinders nooit sonder toesig naby enige hittebron wees nie. “Die beste manier om brandbeserings te vermy, is voorbereiding en veiligheid. Om kinders in te lig oor hierdie gevare en om te weet wat om in ‘n noodgeval te doen kan hierdie voorvalle voorkom sowel as die erns van die beserings wat opgedoen word,” het Meiring gesê.
Wat moet ek doen as iemand brand?
David Stanton, hoof van klinieke leierskap by Netcare 911, sê die belangrikste reël is om so gou as moontlik van die hittebron wat die brand veroorsaak het af weg te kom. “Indien jou klere aan die brand geraak het, moet jy op die grond gaan lê en rol om die vlamme te probeer blus. Dit geld ook as jy iemand anders probeer help.”
Stanton waarsku dat ʼn kombers of mat nie noodwendig die regte materiaal is om te gebruik om ʼn brand te blus nie aangesien sekere materiale dit kan vererger. Dit is die beste om water of ʼn brandblusser te gebruik om ʼn brand te probeer blus.
Wanneer iemand gebrand het, moet daar gepoog word om enige klere wat die wond toemaak te verwyder aangesien dit hitte kan behou. Klere wat aan die wond vassit moet egter nie afgetrek word nie aangesien dit skade aan die vel kan aanrig.
Volgens Meiring is die volgende stap om die brandarea te probeer afkoel deur dit onder lopende koue water te hou. Moet egter nie yskoue water of ys gebruik nie aangesien dit ook skade kan aanrig. “Sodra die wond afgekoel is, moet ʼn steriele middel en verband opgesit word maar indien die wond baie groot of op ʼn sensitiewe area is, moet daar onmiddellik mediese hulp gekry word.”
Stanton sê daar moet liefs weggebly word van boererate soos tandepasta, botter of enige ander tipe smere aangesien dit kan veroorsaak dat die wond moeilik is om skoon te maak en dit ook infeksie kan veroorsaak.